Minst 480 omkom i jordskjelvet i Ecuador
Så langt er i alt 480 mennesker funnet døde og 2560 er skadet etter det kraftigste jordskjelvet som har truffet den søramerikanske kyststaten på godt over 60 år. I tillegg er rundt 1700 personer fortsatt savnet. Norske Elsa i Ecuador: – Jeg tenkte at hele byen kom til å ramle sammenEcuador trenger milliardbeløp til gjenoppbygging etter lørdagens jordskjelv som hadde en styrke på 7,8. Ifølge spanske Røde Kors har nær hundre tusen mennesker behov for hjelp. Norge har bidratt med 15 millioner kroner gjennom Caritas og Røde Kors. – Gjenoppbyggingen vil koste milliarder av dollar, sa president Rafael Correa under en befaring i byen Portoviejo mandag, der han snakket med innbyggerne. Presidenten dro direkte til de berørte områdene fra et besøk i Vatikanet i Roma. Sent søndag var han i havnebyen Manta rundt fem mil fra Portoviejo. Byen har rundt 200.000 innbyggere og er blant de hardest rammede.Ifølge presidenten er skjelvet det verste som har truffet Ecuador siden ett i 1949 der 5000 mennesker omkom. Redningsleder Christian Rivera i hovedstaden Quito sier at avhengig av omstendighetene, kan en person uten alvorlige skader overleve i opptil en uke under ruinene. – Deretter forverrer tilstanden seg hurtig ... og redningsmennenes arbeid blir svært vanskelig, sa han. Likevel er det god grunn til å tro at flere mennesker vil bli funnet i live i de kommende timene når blant annet 450 redningsarbeidere fra Spania, Chile, Mexico og andre steder når de hardest rammede områdene langs Stillehavskysten. USA vil også sende et team med katastrofeeksperter til Ecuador. Les også: Åtteåring overlevde over 50 timer i jordskjelvruinene i TaiwanFor å nå overlevende i ruinene i Manta, kuttet brannmenn et 70 centimeter stort hull i betongen som de trakk en kvinne ut gjennom. Mannskapet klappet da hun dukket opp med hodet først gjennom hullet. Kvinnen var desorientert og dekket med støv. Hun klaget over smerter, men var ellers frisk. Senere, på samme sted, klarte de å redde en annen kvinne og en ung mann. Alle tre ble kjørt med ambulanser til sykehus. Husker du? Mirakelbaby reddet opp av ruinene etter 22 timer Myndighetene sier at en annen kvinne fortsatt er igjen. Hun ble gitt vann og andre forsyninger mens redningsmannskapene forsøker å fjerne en tung betongblokk som låser fast beina hennes. I strandbyen Pedernales rundt 20 mil nord for Manta sov overlevende utenfor sine ødelagte hjem. Byens stadion ble brukt som overnattingsplass for innbyggerne som slo opp telt der, og hjelpearbeidere delte ut vann, mat og tepper. De behandlet de lettere skadde, mens de som hadde alvorligere skader ble sendt til sykehus. Døde ble lagt på stadion inntil videre.
Redningsmannskapene kjemper fortsatt mot klokka i håp om å finne overlevende i sammenraste bygningsmasser en rekke steder i landet.